አሰልጣኝ ውበቱ አባተ ለ40 ተጫዋቾች ጥሪ አደረጉ፡፡
ባሕር ዳር፡ መስከረም 20/213ዓ.ም (አብመድ) አሰልጣኝ አብርሃም መብራቱን ተክተው የኢትዮጵያ ወንዶች ብሔራዊ ቡድን አሰልጣኝ የሆኑት ውበቱ አባተ ለ40 ተጫዋቾች ጥሪ አድርገዋል፡፡ ለወራት ያለአሰልጣኝ የነበረው ብሔራዊ ቡድኑ ከቀናት በፊት አሰልጣኝ ውበቱ አባተን አሰልጣኝ አድርጎ መቅጠሩ ይታወሳል፡፡የቀድሞው የሀዋሳ ከተማ፣ የፋሲል ከነማና የሰበታ ከተማ አሰልጣኝ ውበቱ አባተ በቂ ዝግጅት ሳይደረግ ውድደር መቅረብና በኢትዮጵያ ረዘም ላለ ጊዜ ውድድር መቋረጥ ለሥራቸው እንቅፋት እንዳይንባቸው ተስግቷል፡፡አሰልጣኝ ውበቱ አባተ ጥሪ ያደረጉላቸው ተጫዋቾች ከሽመልስ በቀለ በስተቀር ሁሉም በሀገር ውስጥ የሚጫወቱ መሆናቸውም ታውቋል፡፡ ጥሪ የተደረገላቸው ተጫዋቾችም መስከረም 23 ቀን 2013ዓ.ም በኢትዮጵያ እግር ኳስ ፌደሬሽን ጽሕፈት ቤት ሪፖርት እንዲያደርጉም ተጠይቋል፡፡ በዚሁ ቀንም የኮሮናቫይረስ ምርመራ እንደሚደረግላቸው ታውቋል፡፡ከኢትዮጵያ እግር ኳስ ፌዴሬሽን የተገኜው መረጃ እንደሚያመላክተው ዋልያዎቹ ቅድመ ዝግጅታቸውን በካፍ አካዳሚ የሚያደርጉ ይሆናል፡፡ አሰልጣኝ ውበቱ አባተ ረዳት አሰልጣኞቻቸውንም ለኢትዮጵያ እግር ኳስ ፌደሬሽን ማሳወቃቸው ነው የተነገረው፡፡ ደሳለኝ ገብረጊዮርጊስን የግብ ጠባቂዎች አሰልጣኝ እንዲሆኑ በአሰልጣኝ ውበቱ አባተ ተምርጠዋል፡፡ አንዋር ያሲን እና አስራት አባተ ደግሞ ምክትል አሰልጣኝ እንዲሆኑ የተመረጡ ናቸው፡፡ በሂደት የብሔራዊ ቡድኑ የኮችንግ ስታፍ አባላት እንደሚሟሉም ታውቋል፡፡በታርቆ ከንዴ